Twee kleuters dood in motorwrak aangetref(Argieffoto: Miguel Roberts/AP) ’n Geregtelike doodsondersoek word gedoen nadat die liggame van twee seuntjies Maandagaand in ’n motorwrak in die Tzaneen-omgewing in Limpopo gevind is. Die seuntjies, albei drie jaar oud, het vermoedelik in die motorwrak gespeel toe die motordeure gesluit het. Hulle is sodoende in die wrak vasgekeer en het weens die versengende hitte omgekom. Kol. Moatshe Ngoepe, woordvoerder van die polisie, sê die seuntjies het vermoedelik reeds Maandagoggend op pad na ’n kerk in die Maupa-nedersetting vermis geraak. Die ouers het egter eers die aand besef dat hul kinders vermis word waarna hulle saam met ander familielede na die seuntjies begin soek het. Die soektog was egter tevergeefs en die kinders is by die Bellview-satellietpolisiekantoor as vermis aangemeld. ’n Gesamentlike soekgeselskap is gevolglik deur die plaaslike polisie en die polisie se honde-eenheid met behulp van gemeenskapslede van stapel gestuur. Die seuntjies se liggame is eindelik omstreeks 20:30 op die agtersitplek van die motorwrak aangetref. Paramedici is na die toneel ontbied en albei kinders is dood verklaar. Lt.genl. Nneke Ledwaba, provinsiale polisiekommissaris, het ’n beroep op ouers gedoen om hul kinders se veiligheid te verseker. Maroela Media het verlede maand berig die soektog na ’n driejarige seuntjie en ’n vierjarige dogtertjie het ook hartseer geëindig toe die liggaam van die seuntjie in ’n ou motor in Newton in Wellington gekry is.